Solidariteit begin met protes teen belasting | Netwerk24
Deur Nellie Brand-Jonker 28 Julie 2019 10:47
Solidariteit gaan vandeesweek ’n hofaansoek bring om die SAL in sakeredding te laat plaas.
Solidariteit gaan in die hof vra dat die SAL in sakeredding geplaas word. Foto: Argief
Volgens Solidariteit gaan die SAL-saak die grootste belastinghofsaak tot nog toe in Suid-Afrika wees.
Dit is deel van wat Solidariteit noem ’n veldtog van “wettige belastingprotes” wat hy hierdie week begin.
Die protes sluit ses regsgedinge teen staatsondernemings en belastingplunderaars in.
Die grootste saak gaan die aansoek om sakeredding teen die SAL en die minister van openbare ondernemings, Pravin Gordhan, wees.
Volgens dr. Dirk Hermann, bestuurshoof van Solidariteit, wou hulle sowat ’n jaar gelede ’n soortgelyke saak teen die SAL bring, maar die voormalige uitvoerende hoof, Vuyani Jarana, het verskeie beloftes aan hulle gemaak.
“Dit sal die eerste keer wees dat ’n sakereddingsaansoek teen ’n staatsonderneming gebring word. Dis een van die ingrypendste aksies van belastingbetalers om hul eie belastinggeld te beskerm. Die werk van ons lede en belastingbetalers se geld in die SAL is te waardevol om die lugredery finaal te laat neerstort,” het Hermann luidens ’n verklaring gesê.
Wat ook hierdie week gebeur:
Solidariteit gaan hierdie week dringende hofstukke op die sukkelende wapenvervaardiger Denel beteken om hom te dwing om werkloosheidsversekering en belasting wat van werknemers afgetrek is, oor te betaal.
Solidariteit het ook met ’n proses ingevolge artikel 165 van die Maatskappywet begin om wanbestuur en korrupsie van voormalige direkteure van Denel te ondersoek, met die oog op moontlike vervolging.
Solidariteit gaan ook vra dat adv. Gerrie Nel van AfriForum se private vervolgingseenheid met ’n proses van private vervolging teen Molefe begin. Dit volg nadat die nasionale vervolgingsgesag nog geen stappe teen Molefe gedoen het ná Solidariteit se klagte van bedrog teen hom nie. Solidariteit en Molefe is ook eersdaags in die konstitusionele hof oor Molefe wat gelde aan Solidariteit verskuldig is nadat die hof in Solidariteit se guns bevind het dat Molefe hom onregmatig uit Eskom se pensioenfonds verryk het.
Solidariteit het ook reeds ’n kostebevel teen Hlaudi Motsoeneng, voormalige SAUK-hoof, gekry ná ’n hofuitspraak ten gunste van die SAUK-8. Die stryd teen Motsoeneng is tot in die konstitusionele hof gevoer en met die uitsondering van R20 000, is al Solidariteit se geld deur Motsoeneng terugbetaal.
“Dit is tyd dat belastingbetalers oorgaan tot aktiewe, wettige belastingprotes. Suid-Afrika moet die krag van belastingaktivisme ontdek,” het Herman gesê.
Hy meen dit is soortgelyk aan wat met die protes oor e-tol gebeur het.
“Belastingprotes hoef (egter) nie weerhouding in te sluit nie. Belastingbetalers kan saamstaan en van regsinstrumente gebruik maak om die staat en belastingplunderaars tot verantwoording te bring,” het hy gesê.
Solidariteit beplan om duisende belastingbetalers te mobiliseer om betrokke te raak by die belastingprotes en om etlike miljoene rande deur skarefinansiering in te samel.
’n Spesiale webblad is op www.solidariteit.co.za geskep.
Volgens Hermann onderskat belastingbetalers hul krag. Die staat werk nie met sy eie geld nie, maar met die geld van belastingbetalers.
“Verkiesings is nie die enigste manier waarop die staat verantwoordbaar gehou kan word nie. Daar is verskeie regsinstrumente wat gebruik kan word. Dis nie dislojaal om wettige instrumente vir verantwoordbaarheid te gebruik nie. Dis juis lojaal teenoor belastingbetalers en gewone Suid-Afrikaners, arm en ryk, wit en swart wat goeie infrastruktuur en dienste van die staat verwag en geregtig is daarop.”
Meer oor: Solidariteit | Sal | Denel | Sakeredding | Hofsaak
Staatskapers só hof toe gevat